Марко Ганчев
Повредената книга

chitanka.info

Панчо днес рожденик става,

целият му род пристига.

Ех, блазе му: получава

уолкмен, видео и книга.

Панчо видеокасета

в уреда намясто бута:

два каубоя, сто крошета,

почва филмът, пата-кюта.

Свършва филмът и момчето

в уолкмена касета пъха

и подскача чак додето

музиката го задъха.

Книгата го мъчи само —

дълго гледа, дълго мига:

„Бабо, дядо, тате, мамо,

а бе как се пуска книга?“.

Няма копче, няма жици —

цялото семейство мига:

бързо викайте техници

да поправят нашта книга!

1992

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.